Dušan Cinkota

Dušan Cinkota (* 13. október 1970, Banská Bystrica) je slovenský divadelný, filmový a dabingový herec.

Po absolvovaní herectva na VŠMU v Bratislave (19881992) účinkoval v Radošinskom naivnom divadle (19911994). Od roku 1994 bol členom Činohry SND. Režiséri ho obsadzovali rovnako do komediálnych ako aj dramatických postáv. V roku 1995 získal Cenu Litfondu za najlepší mužský herecký výkon roka v hre Alergia. Vďaka jeho pohybovým a speváckym dispozíciám mu zverili ako hosťovi viacero titulných postáv v muzikáloch na Novej scéne v Bratislave – Pokrvní bratia, Cigáni idú do neba, Cyrano z predmestia a Hamlet.

Vytvoril veľa postáv v dabingu a v roku 2000 dostal Cenu Litfondu za najlepší dabing Toma Hanksa. V rokoch 20032005 bol členom Divadla Jozefa Gregora Tajovského vo Zvolene. V roku 2006 uvádzal v televízii JOJ reality show Vyvolení 2.

Dabing 
Dušan Cinkota má veľmi jemný, charakteristický hlas, vďaka ktorému často daboval. K jeho najznámejším rolám patrí Chandler Bing (Matthew Perry) zo seriálu Priatelia. Nadaboval taktiež robota Sonnyho vo filme Ja, robot. Veľmi často dabuje Adama Sandlera a Toma Hanksa, ktorého nadaboval vo viac ako 15 filmoch.

Prechovávanie drog 
V roku 2001 bol odsúdený za prechovávanie drog na dva roky nepodmienečne, odsedel si trinásť mesiacov.
Koncom mája 2007 bol opätovne zatknutý pre drogovú trestnú činnosť. Keďže už bol pre rovnaký čin trestaný, hrozilo mu desať až pätnásť rokov vo väzení.

V marci 2012 ho odsúdil prvostupňový Okresný súd Bratislava IV na osem rokov odňatia slobody nepodmienečne, Cinkota sa však proti rozsudku odvolal. 5. decembra 2012 Krajský súd v Bratislave zamietol odvolanie a potvrdil rozsudok súdu 1. stupňa za správny a zákonný.

11. júla 2018 bol z väzenia podmienečne prepustený. Odpykal si tri štvrtiny z trestu a podľa súdu počas výkonu preukázal polepšenie. Súd zároveň určil skúšobnú lehotu 30 mesiacov, počas ktorej bude sledovať, či podmienečne prepustený vedie riadny život.

Filmografia 
 1990: Sila lásky (TV film)
 1990: Tichá bolesť
 1990: Ujo maliar pozýva (TV seriál)
 1991: Štúrovci (TV seriál)
 1992: Klinec (TV film)
 1992: Veľkonočný sen
 1993: Výlety v pamäti (TV film)
 1994: Dlhý, Široký, Bystrozraký (TV film)
 1995: ...kone na betóne
 1996: 100 percentne čistá láska (TV film)
 1998: Za mestskými múrmi (TV seriál)
 1998: Dožinky (TV film)
 2000: Čarovala ryba, aby bola chyba (TV film)
 2001: Hana a jej bratia
 2001: Vadí, nevadí
 2001: Kováč Juraj (TV film)
 2004: Zlatý hlas (TV film)
 2005: Rodinné tajomstvá (TV seriál)
 2007: Ordinácia v ružovej záhrade (TV seriál)
 2008: Profesionáli (TV seriál)
 2008: V poli
 2009: Odsúdené (TV seriál)
 2009: Rádio (TV seriál)
 2010: Aféry (TV seriál)
 2011: Zita na krku (TV seriál)
 2011: Lóve
 2011: Druhý dych (TV seriál)
 2011: Delta (študentský film)
 2012: Spiknutie
 2020, 2021 – súčasnosť: Červené pásky
 2021: Slovania (TV seriál)
 2021: Delukse (TV seriál)
 2022 – súčasnosť: Šťastní vs Šťastní (TV seriál)
 2022: Ultimátum

Referencie

Externé odkazy 
 
 

Slovenskí dabingoví herci
Slovenskí divadelní herci
Slovenskí filmoví herci
Členovia Divadla Jozefa Gregora Tajovského
Slovenskí herci divadelných muzikálov
Slovenskí televízni herci
Absolventi Vysokej školy múzických umení
Osobnosti z Banskej Bystrice